**UPUTE ZA
RODITELJE / SKRBNIKE / UDOMITELJE
O POVRATKU UČENIKA NA NASTAVU U CENTAR ZA ODGOJ I OBRAZOVANJE ČAKOVEC**

**od 20.5.2020. g.**

Ove upute namijenjene su za rad u posebnim razrednim odjelima i odgojno – obrazovnim skupinama.

Upute se počinju provoditi od 25.svibnja 2020.

Rad u školama u sadašnjim epidemiološkim uvjetima uz poštovanje ovih uputa smatra se jednako sigurnim za djecu i zaposlenike kao i rad od kuće odnosno ostanak kod kuće, te se omogućuje uključivanje sve djece u vrtiće i škole.

Ove upute biti će javno dostupne na web stranici i facebook stranici škole.

Roditelji/skrbnici biti će dodatno obaviješteni telefonskim putem od strane razrednika njihovog djeteta.

* Roditelji/udomitelji/skrbnici ne dovode niti ne šalju dijete u školu ako dijete ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa), ako ima izrečenu mjeru samoizolacije ili ako je dijete zaraženo s COVID-19, odnosno ukoliko bilo tko iz zajedničkog domaćinstva u kojem dijete živi ima naprijed navedene simptome.
* Djeca sa znakovima drugih zaraznih bolesti također ne dolaze u školu.
* Roditelji/skrbnici/udomitelji dužni su izmjeriti tjelesnu temperaturu djetetu svaki dan prije dolaska u školu.
* U slučaju povišene tjelesne temperature (37,2 0Cili više) dijete se ne smije slati u školu organiziranim prijevozom ni dovoditi individualnim prijevozom u školu.
* U slučaju povišene tjelesne temperature kod djeteta, roditelji /skrbnici/ udomitelji dužni su telefonski javiti stanje djeteta ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta.
* Prilikom dolaska u školu ili vozilo organiziranog prijevoza, učenicima će se mjeriti tjelesna temperatura i o tome voditi evidencija.
* Ako djeca razviju simptome COVID-19 (povišena tjelesna temperatura, kašalj, poteškoće u disanju, poremećaj osjeta njuha i okusa), tijekom boravka u školi učitelji odmah obavještavaju roditelje/skrbnike/udomitelje, koji u najkraćem roku trebaju doći po dijete.
* Neophodno je provoditi pojačanu osobnu higijenu djeteta (tuširanje/kupanje, svakodnevna čista odjeća).
* Učenici u školu dolaze organiziranim prijevozom ili u pratnji roditelja, ovisno o odluci roditelja/skrbnika.
* Roditelji/skrbnici/udomitelji koji dovode dijete u školu ne ulaze u prostore škole.
* Ispred ulaza roditelj/skrbnik/udomitelj ili predstavnik organiziranog prijevoza predaje dijete dežurnom radniku škole (učitelj - medicinska sestra – njegovatelj).
* Ispred ulaza u školu potrebno je držati socijalnu distancu (fizički razmak) na udaljenosti 1,5 m.
* Kad roditelj dovozi dijete u školu u pratnji djeteta uvijek je samo jedna odrasla osoba.
* Djeca ne nose zaštitne maske.
* Torbu sa stvarima potrebnima za nastavu te potrebnu rezervnu odjeću roditelj – udomitelj - skrbnik priprema za cijeli radni tjedan, a dostavlja ju u školu petkom kako bi ti predmeti bili bez ikakvog kontakta 72 sata.
* Preporučuje se ostanak kod kuće djece s kroničnim bolestima (respiratornim, kardiovaskularnim, dijabetesom, malignim bolestima, imunodeficijencijama, djece s većim tjelesnim/motoričkim oštećenjima) kao i djece čiji roditelji/skrbnici ili ukućani imaju jednu od navedenih bolesti ili su starije životne dobi (65 i više godina).